Պետքարտուղարի ռազմաքաղաքական հարցերով տեղակալ Թինա Քեյդենաուին հղած նամակում հանձնախումբը հիշեցնում է, որ Իսրայելի դատախազությունը պատրաստվում է պաշտոնական մեղադրանք առաջադրել մարտական անօդաչու թռչող սարքեր արտադրող Aeronautics Defence Systems ընկերության բարձրաստիճան պաշտոնյաներին, որոնք ըստ տեղական մամուլի, անցած տարի հավանություն էին տվել Ադրբեջանի պահանջներին ու սեփական արտադրության անօդաչու սարքի կարողությունները ցույց տալու համար դրանք գործածել հայ զինվորների դեմ: Ըստ հայկական կողմի, հարձակման հետևանքով երկու զինվոր էր վիրավորվել: Խորը մտահոգություն հայտնելով, որ Aeronautics Defense Systems ընկերության անօդաչու թռչող սարքերը և պաշտպանական մյուս համակարգերը, որոնք Ադրբեջանը գործածում է Արցախի և Հայաստանի դեմ, կարող են պարունակել ամերիկյան տեխնոլոգիաներ, Հայ դատի հանձնախումբը ընդգծում է՝ դա հակասում է տարածաշրջանում խաղաղությանը նպաստելու, պատերազմի վերսկսումը զսպելու և սպառազինությունների մրցավազքը կանխելու՝ Միացյալ Նահանգների ջանքերին: «Ամերիկյան այդ տեխնոլոգիաներն ու զինատեսակները Ադրբեջանը կարող է փոխանցել երրորդ կողմի, ասենք՝ Ռուսաստանին, Իրանին կամ խնդրահարույց որևէ այլ երկրի», - հայտարարում է Հայ դատի հանձնախումբն ու հորդորում պետքարտուղարությանը մանրազնին հետաքննություն անցկացնել այս հարցի շուրջ: